|  |
| --- |
| **Rumpler C.I** |
|  |
|  |
|  |
| Tipas | Žvalgybinis |
| Gamintojas | Rumpler Flugzeugwerke |
| Kūrėjas | Edmund Rumpler |
| Gamybos metai | 1915-1917 |
| Pirmas skrydis | 1915 |
| Baigtas naudoti | po 1922 m. |
| Būsena | Nenaudojamas |
| Pagrindiniai naudotojai | Luftstreitkrafte |
| Variantai | C.I,  C.II,  6B-1 |

 Belgijoje sudužęs Rumpler C tipo orlaivis 
**Rumpler CI** (gamyklinis pavadinimas **5A 2**) – dvivietis vienmotoris žvalgybinis biplanas, Pirmojo Pasaulinio karo metu gamintas Vokietijos Imperijos įmonės "Rumpler Luftfahrtzeugbau", naudotas ir kaip lengvasis bombonešis, o viena jo modifikacija - ir kaip naikintuvas-hidroplanas. Orlaivį taip pat naudojo Lietuvos Karo aviacija. 

Pradėtas eksploatuoti Vokietijos imperijos karinėse oro pajėgose (Luftstreitkrafte) 1915 m. Tai buvo vienas pirmųjų vokiečių C tipo orlaivių ir Pirmojo pasaulinio karo metais vienas ilgiausiai eksploatuotų savo klasės atstovų. Fronto daliniai jį nustojo naudoti tik 1918 m. pradžioje.

Projektavimas ir gamyba
-----------------------

Rumpler C.I – žvalgybai skirtas dvivietis medinės konstrukcijos biplanas. Jį 1915 m. sukonstravo Austrijoje-Vengrijoje gimęs inžinierius Edmundas Rumpleris. Tai buvo ankstesnių modelių Rumpler B.I ir Rumpler B.II tobulinimo rezultatas. Nuo savo pirmtakų jis skyrėsi patobulinta aerodinamika, tvirtesne konstrukcija ir pailgėjusia skrydžio trukme. 

Pirmojo pasaulinio karo metu Rumpler C.I buvo serijiniu būdu gamintas „Rumpler Flugzeug Werke", vėliau pakeitusiose pavadinimą į „Beyerische Rumpler Werke", taip pat „Germania Flugzeug Werke", „Markiche Flugzeug Werke", „Albert Rinne Flugzeug Werke"; modifikuotą Rumpler C.la gamino „Hannoversche Waggonfabrik".

Ankstyvojo gamybos laikotarpio C.I modeliai buvo ginkluoti tik vienu ant Schneider žiedo montuojamu 7,92 mm kalibro Parabellum LMG 14 kulkosvaidžiu. Vėlesniuose orlaiviuose priekyje kairėje buvo papildomai montuojamas sinchronizuotas piloto kulkosvaidis Spandau MG 08. C.I taip pat galėjo būti naudojamas kaip lengvasis bombonešis ir nešti 100 kg (10 vnt. x 10 kg) bombų.

1916 m. pasirodė Rumpler C.I modifikacija C.III, 1917 m. - C.IV ir C.V, su prailgintas sparnais ir aprūpintos galingesniais varikliais.

Modelio variantai
-----------------

Voklietijos Luftstreitkrafte Rumpler C.I Lentupyje, 1916 m.
Modelio variantai buvo: 

* **C.Ia** - su 180 AG galios Argus As.III varikliu (vietoje bazinio Mercedes D.III),
* **C.II** - apie kurį nėra jokių įrodymų, kad iš tikrųjų buvo gaminamas,
* **6B.1** - vienvietis hidroplanas naikintuvas,
* **C.I** - variantas, skirtas treniruotėms, varomas 150 AG galios Benz Bz.II variklio; be kulkosvaidžio žiedo.

Eksploatacija
-------------

Luftstreitkrafte Rumpler C.I 
Rumpler C.I buvo naudojamas Vokietijos ir Austrijos–Vengrijos karinėse oro pajėgose, todėl skraidė visuose Pirmojo pasaulinio karo frontuose Europoje, Makedonijoje, prie Salonikų ir Palestinoje.

Pirmosios Rumpler CI mašinos Vakarų fronte pasirodė 1916 m. Metų pabaigoje šie orlaiviai pradėti tiekti ir į Rytų fronte bei Makedonijoje tarnaujančius dalinius. Lėktuvai pateko ir į Artimuosius Rytus, Palestiną, kur buvo naudojami kaip lengvi Osmanų Imperijos karinių oro pajėgų bombonešiai. 

Rumpler C. I buvo palyginti sunkiai pilotuojamas lėktuvas. Neigiamai jis buvo vertinamas vokiečių ir austrų–vengrų lakūnų.

Karui pasibaigus, šio tipo lėktuvus įsigijo Estija, Latvija, Lenkija, Suomija. Šie lėktuvai buvo naudojami Lenkijos ir bolševikų kare (1919-1921 m.). Paskutiniai Lenkijos KOP Rumpler C.I buvo nurašyti 1922 m.

Lietuvoje
---------

Lietuvos karo aviacijos Rumpler C.I (Nr. 8414) avarija, 1919 m.
Lietuvos karo aviacija eksploatavo du Rumpler C.I. naikintuvus (gamykliniai Nr. 2699 ir 8414). Taip pat turėtas Nr. 4936, kuris buvo panaudotas atsarginėms dalims.

Orlaiviai buvo nupirkti 1919 m. birželio mėnesio pabaigoje iš Kauno aerodrome įsikūrusios ir besitraukiančios vokiečių 425-os eskadrilės (vok. *Flieger Abteillung Nr. 425*). Nr. 8144 buvo įsigytas 1919 m. birželio 10 d. už 6000 auksinų, Nr. 2699 – birželio 28 d.

Dėl sudėtingo valdymo lietuviai lakūnai nelabai mėgo šį lėktuvą. Apie šių orlaivių dalyvavimą Nepriklausomybės kovose duomenų nėra.

Naudotojai
----------

Lenkijos KOP eksploatuoto Rumpler C.I modelis
* **Austrijos-Vengrijos vėliava Austrija-Vengrija**: Austrijos - Vengrijos karinės oro pajėgos

* **Jugoslavijos Karalystės vėliava Jugoslavijos Karalystė**: Karališkosios Jugoslavijos karinės oro pajėgos

* **Latvijos vėliava Latvija**: Latvijos karinės oro pajėgos - iki 4 vnt.

* **Lietuvos vėliava Lietuva**: Lietuvos karinės oro pajėgos

* **Lenkijos vėliava Lenkija**: Lenkijos karinės oro pajėgos

* **Turkijos vėliava Turkija**: Osmanų karinės oro pajėgos

* **Vokietijos imperijos vėliava Vokietijos imperija**: Luftstreitkrafte, Kaiserliche Marine

Techniniai parametrai
---------------------

|  | C.I | C.III | C.IV | C.VII |
| --- | --- | --- | --- | --- |
| Pirmas skrydis | 1915 | 1916 | 1917 |
| Gamintojas |  |  |  |  |
| Įgula | 2 |
| Ilgis | 7,85 m | 8,20 m | 8,40 m | 8,20 m |
| Sparno mojis | 12,15 m | 12,66 m | 12,55 m |
| Aukštis | 3,05 m | 3,25 m | 3,20 m | 3,40 m |
| Sparnų plotas | 35,70 m² | 34,80 m² | 33,60 m² |
| Tuščio svoris | 793 kg | 839 kg | 1050 kg |
| Maksimalus kilimo svoris | 1330 kg | 1264 kg | 1630 kg | 1485 kg |
| Variklis: 1 x vandeniu aušinamas 6 cilindrų vienaielis vidaus degimo variklis | Mercedes D.III, 160 AG (120 kW)
Opel-Argus As III, 180 AG (130 kW) (modelis C.Ia, gamintojas - Hannoversche Waggonfabrik)
Benz Bz.III 150 AG (112 kW) gamintojas - Bayerische Rumpler Werke | Benz Bz IV, 220 AG (160 kW) | Mercedes D IVa, 260 AG (190 kW) | Maybach Mb IVa, 245 AG (180 kW) |
| Didžiausias greitis | 150 km/h | 136 km/h | 175 km/h |
| Kilimo laikas į 1000 m |  |  | 3:45 min | 2:18 min |
| Kilimo laikas į 2000 m |  | 16 min |  |  |
| Kilimo laikas į 3000 m | 25 min |  | 16 min |  |
| Kilimo laikas į 5000 m |  |  | 38 min | 21:30 min |
| Kilimo laikas į 7000 m |  | 50 min |
| Skrydžio lubos | 5000 m | 4000 m | 6800 m | 7300 m |
| Skrydžio nuotolis | 600 km | 480 km | 585 km | 585 km |
| Skrydžio trukmė | 4 h |  |  | 3:30 h |
| Ginkluotė | vienas Parabellum LMG 14 7,92 mm kalibro kulkosvaidis, vėliau - papildomai vienas Spandau 08/15 7,92 mm kalibro kulkosvaidis
100 kg bombų (10 vnt. × 10 kg) |  | 1–2 MG |

Taip pat skaitykite
-------------------

Panašios paskirties, konstrukcijos ir laikotarpio orlaiviai

* Albatros C.I
* Royal Aircraft Factory R.E.8

Išnašos
-------

1. ↑  Rumpler C.I, Plieno sparnai,
2. ↑  Nepriklausomybės karai. Lėktuvai, Plieno sparnai,
3. ↑  Rumpler C. I, Sparnota Latvija,  Archyvuota kopija 2021-07-19 iš Wayback Machine projekto.

Literatūra
----------

* (EN)*Bombers : patrol and reconnaissance aircraft 1914-1919*. Bounty Books. ISBN 0-7537-0918-X.
* (EN)*Fighters : attack and training aircraft 1914-19*. Bounty Books. ISBN 0-7537-0916-3.
* (LT) Nepriklausomybės karai. Lėktuvai, Plieno sparnai,
* (LT) Rumpler C.I, Plieno sparnai,
* (LT) Rumpler C. I, Sparnota Latvija,  Archyvuota kopija 2021-07-19 iš Wayback Machine projekto.